 दक्खनी एशिया साहीं गै रिआसत जम्मू-कश्मीर दी राजनीति बी धर्म दे राजनीति दे हिस्सें च बंडोई दी ऐ।  पथराव ते धर्म गी आपस च उलझाई ऐ रक्खी दित्ता गेदा ऐ।  जिस चाल्ली अमरनाथ आंदोलन ते बम-बम भोले गी जम्मू च राजनीतिक लाह लेई इस्तमाल करदे होई हिंदुए गी "कश्मीरी राश्ट्रवरोधी न’ गलाईऐ भड़काया गेआ, बदकिस्मती दी गल्ल ऐ जे उस्सै चाल्ली कन्नै कश्मीर च बी बिना कुसै पुरंदेशी दे अलगाववादी धार्मिक प्रक्रिआ दी आड़ च अजादी दा इस्तमाल करा करदे न।  जेकर, गल्ल अजादी दी ऐ तां एह पूरी चाल्ली रिआसती दे राजनीतिक भविक्ख जां फ्ही लोकें दी किस्मत दी गलल ऐ ते एहदा धर्म कन्नै कोई लैना देना नेईं ऐ।  फ्ही सोआल एह उट्ठदा ऐ जे फ्ही नारेबाजी करने लेई मसीलें दा इस्तमाल कैस्सी कीता जंदा ऐ?  केह एह फजूल दी राजनीति इस्लाम दी हद च औंदी ऐ?  इस गल्ला थमां बक्ख जे अजादी आम माहनु लेई ऐ अजादी दे नारे गी इस्लाम ते नोहाड़े अग्गे पिच्छे केंद्रित करने कन्नै इस गल्ला दा बी इक संजीदा जनेहा शक हुंदा ऐ जे असलियत च अजादी दा मतलब ऐ केह?  केह एह पूरी चाल्ली कश्मीर लेई ऐ जां फ्ही मुसलमानें लेई?  केह लद्दाख, मुसलमान ते हिंदु एहदे च शामल हैन जां नेईं।  प्रस्तावित अजाद कश्मीर दिआं हद्दां केह न?  इस दावे दा नजरिआ केह ऐ?  किश अलगाववादी धर्मनिरक्खता ते लोकतंत्र दिआं गल्लां करदे न ब एहदे अर्थ गी स्पश्ट नेईं करदे हैन ब सिड़कें उप्पर लाया जाने आहला नारा धार्मिक रंगत आहला ऐ ते कोई बी इस्सी साफ तौर कन्नै समझाने दे काबल नेईं ऐ।  जेहड़ी इक गल्ल समझ च औंदी ऐ ओह एह ऐ जे घाटी च जिस अजादी दी गल्ल कीती जा करदी ऐ ओह शासन दे मुद्दें कन्नै कोई लैना देना नेईं ऐ।  बसोसनाक गल्ल ऐ जे अलगाववादी आम लोकें गी दोश देआ करदे न क जे उनें चुनाएं च हिस्सा लैत्ता। 